༄༅། །རྒྱལ་བའི་གསུང་རབ་རྒྱ་མཚོ་ལ་འཇུག་པའི་སྒོ་གྲུབ་མཐའ་བཞིའི་དགོངས་དོན་རྣམ་པར་འབྱེད་པའི་རྒྱན་བཞུགས་སོ།།
༈ །རྒྱལ་བའི་གསུང་རབ་རྒྱ་མཚོ་ལ་འཇུག་པའི་སྒོ་གྲུབ་མཐའ་བཞིའི་དགོངས་དོན་རྣམ་པར་འབྱེད་པའི་རྒྱན་ཞེས་བྱ་བ། ལྷག་པའི་ལྷ་ལ་ཕྱག་འཚལ་ལོ། །གསུང་རབ་ནགས་ཀྱི་ཚལ་ན་འཇིགས་མེད་གནས། །མང་དུ་ཐོས་པའི་རལ་ཚོགས་རྣམ་པར་གཡོ། །ཕས་རྒོལ་འཇོམས་པའི་ལུང་རིགས་གདོང་ལྔ་པ། སྨྲ་བའི་སེང་གེ་བླ་མའི་ཞབས་ལ་འདུད། །སྒྲིབ་གཉིས་ཆུ་འཛིན་དག་པའི་མཁར་གནས་མཁྱེན་བརྩེའི་འོད་ཟེར་རྩིབས་སྟོང་བཞིན། །འཁོར་བ་མཚན་མོའི་དགྲ་ལས་རྣམ་རྒྱལ་ཀུན་མཁྱེན་ཉིན་མོར་བྱེད་པའི་དཔལ། །སྨོན་ལམ་རྟ་བདུན་སྟོབས་ཀྱིས་གདུལ་བྱ་གླིང་བཞིའི་མཁའ་ལ་ལེགས་དྲངས་ཤིང་། །ཕན་བདེའི་པད་ཚལ་ཀུན་ནས་རྒྱས་མཛད་ཐུབ་དབང་སྨྲ་བའི་ཉི་མ་རྒྱལ། །འཁོར་བའི་གཡུལ་ལས་རྒྱལ་བའི་སྟོབས་ལྡན་ཞིང་། །བསླབ་གསུམ་རིན་ཆེན་གསེར་གྱི་དྲྭ་བས་སྤྲས། །གསུང་རབ་པད་མོའི་ངོས་ལ་རྣམ་པར་རྒྱུ། །སྡུད་བྱེད་ལག་ལྡན་དབང་པོའི་ཚོགས་ལ་འདུད། །སྟོབས་བཅུ་ལྡན་པའི་ཞལ་གྱི་ཟླ་བ་ལས་འོངས་གསུང་རབ་བདུད་རྩིའི་འོད། །ལེགས་མཛད་འོད་ཀྱི་སྣང་བས་འགྲོ་ལ་ཕན་བདེའི་ལམ་བཟང་སྟོན་མཛད་ཅིང་། །འགྲོ་བའི་ཡིད་ཀྱི་ཆུ་མཚོར་ལེགས་བྱས་ཀུ་མུད་རབ་ཏུ་རྒྱས་བྱེད་པ། །ཡན་ལག་བཅུ་གཉིས་ཟབ་མོའི་དོན་ལྡན་ཐུབ་པའི་གསུང་རབ་རྒྱལ་གྱུར་ཅིག །རྒྱལ་བའི་གསུང་རབ་ཡངས་པའི་ཆུ་གཏེར་དུ། །ལེགས་མཛད་འདབ་སྟོང་ཡོངས་སུ་རྫོགས་པ་ཅན། །གྲུབ་མཐའ་བཞི་ཡི་གེ་སར་རབ་རྒྱས་པ། །བདག་བློ་ཉི་མའི་འོད་ཀྱིས་རྣམ་པར་དབྱེ། །དམ་པའི་ཆོས་ཀྱི་བདུད་རྩིའི་རླབས་ཕྲེང་རྣམ་པར་གཡོ་བའི་གསུང་རབ་ཀྱི་རྒྱ་མཚོའི་དོན་རྟོགས་པར་བྱེད་པའི་ཐབས། གྲུབ་མཐའ་བཞིའི་བཞེད་ཚུལ་གཏན་ལ་ཕབ་པར་བྱེད་དེ། གྲུབ་མཐའི་དོན་ནི་བླང་དོར་གྱི་དོན་ལ་རྣམ་པར་དཔྱོད་པར་ཞུགས་པའི་གང་ཟག་རང་རིགས་འདོད་པས་ཡོངས་སུ་དཔྱད་པའི་དོན་ཡིན་ལ། སྦྱར་དོན། རང་གི་ལུང་རིགས་ཀྱིས་གྲུབ་པ་དེ་ལས་ཕར་ཡང་འགྲོ་བ་མེད་པ་ལ་བཤད་དོ། །དབྱེ་བ་ནི་བཞི་སྟེ། བྱེ་བྲག་སྨྲ་བ། མདོ་སྡེ་པ། སེམས་ཙམ་པ། དབུ་མ་པའི་གྲུབ་མཐའ་བཞིའོ། །ཡེ་ཤེས་སྙིང་པོ་ཀུན་ལས་བཏུས་སུ། སངས་རྒྱས་ཆོས་ནི་རྣམ་པ་བཞི། །ཡིད་འདོད་རྣམས་ཀྱིས་མངོན་མཐོང་སྟེ། །བྱེ་བྲག་སྨྲ་ལ་སོགས་པའི་ལམ། །ཞེས་པ་ལྟར་རོ། །དེ་ལ་བྱེ་བྲག་སྨྲ་བ་ཞེས་བྱ་བ་ནི། བྱེ་བྲག་པའི་གྲུབ་མཐའ་དང་ཤས་ཆེར་མཐུན་པའི་ཕྱིར་དང་། མདོ་སྡེ་པ་ཞེས་བྱ་བ་ནི། མངོན་པ་སྡེ་བདུན་ལ་སོགས་པའི་བསྟན་བཅོས་ཚད་མར་མི་བྱེད་ཀྱི། མདོ་ཚད་མར་བྱེད་པའི་ཕྱིར་དང་། སེམས་ཙམ་པ་ཞེས་བྱ་བ་ནི། ཕྱི་རོལ་གྱི་དོན་མེད་པར་སེམས་ཙམ་བདེན་པར་སྨྲ་བའི་ཕྱིར་དང་། དབུ་མ་པ་ཞེས་བྱ་བ་ནི། རྟག་ཆད་སྤངས་པའི་དབུ་མའི་དོན་སྨྲ་བས་དེ་སྐད་ཅེས་བྱའོ། །གྲུབ་མཐའ་སྨྲ་བ་བཞི་ཡང་། བཅོམ་ལྡན་འདས་ཀྱིས་རྟག་ཆད་སྤངས་པ་དབུ་མའི་ལམ་ལ་བསྔགས་པ་མཛད་པའི་རྗེས་སུ་འཇུག་པར་འདོད་པའི་ཕྱིར། རང་རང་གི་གྲུབ་མཐའ་དབུ་མར་འདོད་མོད་ཀྱི། འོན་ཀྱང་དབུ་མ་སྨྲ་བ་རྣལ་མ་མ་ཡིན་ཏེ། དངོས་པོ་རང་བཞིན་གྱིས་གྲུབ་པར་ཁས་ལེན་པས། རྟག་ཆད་དུ་སྨྲ་བ་ལས་མ་འདས་སོ། །རྩ་བ་ལས། དངོས་པོ་ཡོད་པར་ཁས་བླངས་ན། །རྟག་དང་ཆད་པར་ལྟ་བ་ནི། །ཐལ་བར་འགྱུར་ཏེ་དངོས་དེ་ནི། རྟག་དང་མི་རྟག་འགྱུར་བའི་ཕྱིར། །ཞེས་སོ། །དང་པོ་བྱེ་བྲག་སྨྲ་བའི་འདོད་ཚུལ་ལ། གཞི་ལམ་འབྲས་གསུམ་ལས། གཞི་ལ་མཚན་གཞིས་དབྱེ་བ། སོ་སོའི་རྣམ་གཞག་གོ །དང་པོ་ལམ་ཕུང་ཁམས་སྐྱེ་མཆེད་དང་། བདེན་གཉིས་སོ། །ཕུང་པོ་ལྔ་ནི་འཁོར་བའི་དུས་སུ་ལས་ཉོན་གྱིས་འཆིང་བའི་གཞི་ཡིན་པའི་ཕྱིར་དང་། ལམ་ལ་འཇུག་པའི་དུས་སུ། ཐོས་བསམ་གྱི་སྒྲོ་འདོགས་བཅད་གཞི་ཡིན་པའི་ཕྱིར་དང་། ལམ་གྱི་དུས་སུ་རྟོགས་བྱ་ཡིན་པའི་ཕྱིར་དང་། འབྲས་བུའི་དུས་སུ་གནས་གྱུར་ཐོབ་པའི་གཞི་ཡིན་པའི་ཕྱིར། ཕུང་པོས་མ་བསྡུས་པའི་ཁམས་དང་སྐྱེ་མཆེད་དང་བདེན་གཉིས་ནི་ཤེས་བྱའི་གཞི་ཡིན་པའི་ཕྱིར་རོ། །གཉིས་པ་ལ། བདེན་པ་རྣམ་པར་མ་ཕྱེ་བ་དང་། ཕྱེ་བའི་རྣམ་གཞག་གཉིས་ལས། དང་པོ་ལ། གཞི་གསུམ་དུ་བྱེད་པའི་རྒྱུ་མཚན་དང་། ཤེས་བྱ་གཞི་ལྔའི་སྒོ་ནས་གཏན་ལ་འབེབས་པ་གཉིས་སོ། །དང་པོ་ནི། ཕུང་ཁམས་སྐྱེ་མཆེད་གསུམ་རྨོངས་པ་རྣམ་པ་གསུམ་བཟློག་པ་དང་། དབང་པོ་རྣམ་པ་གསུམ་དང་། འདོད་པ་རྣམ་པ་གསུམ་གྱི་ཆེད་དུ་གསུམ་བསྟན་ཏེ། མཛོད་ལས། རྨོངས་དབང་འདོད་རྣམ་གསུམ་གྱི་ཕྱིར། །ཕུང་པོ་ལ་སོགས་གསུམ་བསྟན་ཏོ། །ཞེས་པ་ལྟར་རོ། །ཕུང་པོའི་དོན་ནི་འདུས་བྱས་ཀྱི་ཆོས་དུ་མ་སྤུངས་པའོ། །ཡང་ན་སྡུག་བསྔལ་སྣ་ཚོགས་རྒྱས་པའི་ཕྱིར་ཕུང་པོ་སྟེ། ཡལ་འདབ་རྒྱས་པའི་ཤིང་གི་ཕུང་པོ་ཞེས་བརྗོད་པ་བཞིན་ནོ། །ཡང་ན་བྱ་བའི་ཁུར་ཁྱེར་བའི་ཕྱིར་ཕུང་པོ་སྟེ། ལུས་ཀྱི་ཕྱོགས་གཅིག་ཁུར་ཁྱེར་བ་ལ་ལུས་ཀྱི་ཕུང་པོ་ཞེས་བརྗོད་པ་བཞིན་ནོ། །དང་པོ་ལྟར་ན། ཕུང་པོ་རྫས་ཡོད་དུ་འདོད་པར་བྱ་ལ། ཕྱི་མ་ལྟར་ན། གཟུགས་སོགས་རེ་རེ་བ་ཡང་ཕུང་པོ་ཉིད་དོ། །གཉིས་པ་ནི། གཟུགས་ཀྱི་གཞི། སེམས་ཀྱི་གཞི། སེམས་བྱུང་གི་གཞི། ལྡན་མིན་འདུ་བྱེད་ཀྱི་གཞི། འདུས་མ་བྱས་ཀྱི་གཞི་དང་ལྔ་ལས། དང་པོ་ལ། གཟུགས་ཀྱི་མཚན་ཉིད་དང་། རྩོམ་པའི་ཚུལ་དང་། རགས་པའི་རྣམ་གཞག་གོ །དང་པོ་ནི། མདོ་ལས་གཟུགས་སུ་རུང་བ་ཞེས་གསུངས་ལ། དེའི་དོན་ནི་གནོད་པ་བྱར་རུང་བས་སོ། །འོ་ན་རྣམ་པར་རིག་བྱེད་མིན་པའི་གཟུགས། གཟུགས་མིན་པར་འགྱུར་ཏེ། གནོད་པ་བྱར་མེད་པའི་ཕྱིར་ཞེ་ན། རྟེན་འབྱུང་བ་ལ་གནོད་པས་རྣམ་པར་འགྱུར་བའི་ཕྱིར། འོ་ན་མིའི་རྣམ་ཤེས་ཀྱང་གནོད་པ་བྱ་རུང་བར་ཐལ། རྟེན་དབང་པོ་ལ་གནོད་པ་བྱར་ཡོད་པའི་ཕྱིར་ཞེ་ན། དབང་པོ་ནི་རྣམ་ཤེས་སྐྱེ་བའི་གོ་སྐབས་དབྱེ་བ་ཙམ་དུ་ཟད་ཀྱི། རིག་བྱེད་མིན་པ་འབྱུང་བ་ལ་བརྟེན་པ་ལྟར་དུ། དབང་པོ་ལ་བརྟེན་པ་མིན་པའི་ཕྱིར་ཉེས་པ་མེད་དོ། །བསམ་གཏན་དང་པོ་གསུམ་གྱིས་བསྡུས་པའི་གཟུགས་ནི། མེ་ཆུ་རླུང་གསུམ་གྱིས་གནོད་པ་ཡོད་པའི་ཕྱིར་དང་། ནང་གི་གཟུགས་ལ་ཡང་དེའི་རྒྱུས་གནོད་པའི་ཕྱིར་དང་། བསམ་གཏན་བཞི་པའི་གཟུགས་ཀྱང་གནོད་པ་བྱ་རུང་དང་གཏན་ཚིགས་གཅིག་པའི་ཕྱིར། གཟུགས་སུ་འཇོག་སྟེ། མེའི་བུད་ཤིང་བཞིན་ནོ། །མདོ་སྡེ་པ་ལ་ནི། ཐོགས་པ་དང་བཅས་པ་ལ་འདོད་ལ། རིག་བྱེད་མ་ཡིན་པའི་གཟུགས་ནི་གཟུགས་སུ་མི་འདོད་ལ་མ་ཁྱབ་པའི་སྐྱོན་མེད་དོ། །གཉིས་པ་རྩོམ་བྱེད་ཀྱི་རྡུལ་ནི། སྡེ་པ་གཉིས་ཀ་ཕྱོགས་ཀྱི་ཆ་མེད་ཀྱི་རྡུལ་རེ་རེ་བ་ལ་འདོད། ཆ་ཤས་དང་བཅས་ན། དེ་ལས་ཆེ་བའི་ཆ་རྡུལ་ལས་ཆུང་བར་འགྱུར་བའི་ཕྱིར། རྡུལ་ཕྲ་རབ་ནི་གཟུགས་ཅན་གྱི་ཆུང་བའི་མཐར་ཐུག་པ་མ་ཡིན་པར་འགྱུར་རོ། །སྐད་ཅིག་ཀྱང་དུས་ཀྱི་ཐུང་མཐའ་ཡིན་པས་དུས་ཀྱི་སྔ་ཕྱིའི་ཆ་ཤས་མི་རུང་བའི་ཕྱིར། དེས་ན་སྐད་ཅིག་དང་སྐད་ཅིག་མ་ལ་ཁྱད་པར་ཤེས་པར་བྱའོ། །གསུམ་པ་ནི། རྡུལ་ཕྲ་རབ་དུ་མ་འདུས་ནས་རྩོམ་པ་སྟེ། སྔར་གྱི་རྡུལ་རེ་རེའི་གནས་སྐབས་ལས་ཆེན་པོར་གྱུར་པའི་ཕྱིར་རོ། །ཡང་བྱེ་བྲག་པས། ཕྲད་ནས་རྩོམ་པར་འདོད་ལ། དེ་ནི་མི་འཐད་དེ། ཕྱོགས་གཅིག་གིས་ཕྲད་ན་ཆ་བཅས་སུ་འགྱུར་ཏེ། ཕྲད་མ་ཕྲད་ཆ་གཉིས་ཡོད་པའི་ཕྱིར། འདི་ཉིད་ཀུན་གྱིས་ཕྲད་ན་གཅིག་གི་ནང་དུ་གཅིག་ཐིམ་པར་འགྱུར་ཏེ། གཞན་དུ་ན། འདི་ཉིད་ཐམས་ཅད་ཀྱིས་ཕྲད་པར་ནམ་ཡང་མི་རུང་བའི་ཕྱིར། འདོད་ན། རགས་པ་རྩོམ་མི་ནུས་པར་འགྱུར་ཏེ། ཅི་ཙམ་བསགས་ཀྱང་བོང་ཚོད་ཆེར་མི་འགྲོ་བའི་ཕྱིར། བྱེ་མ་ལ་ཆུ་ཐིམ་པ་བཞིན་ནོ། །བྱེ་བྲག་སྨྲ་བས། མ་ཕྲད་བར་སྐོར་བ་བར་བཅས་ཀྱི་ཚུལ་དུ་རྩོམ་པར་འདོད་དེ། ཕྲད་ནས་རྩོམ་པ་ལ་གནོད་བྱེད་ཡོད་པའི་ཕྱིར་ཟེར་རོ། །འོ་ན་རྡོ་ལ་སོགས་པ་བྱེ་མ་བཞིན་དུ་མི་འགྱུར་རམ་ཞེ་ན། མི་འགྱུར་ཏེ། ཕན་ཚུན་སྡུད་པར་བྱེད་པའི་རླུང་གིས་བཟུང་བའི་ཕྱིར། འོ་ན་རླུང་གིས་འཐོར་བར་ཡང་འགྱུར་ཏེ། བར་དུ་རླུང་ཞུགས་པའི་ཕྱིར། ནམ་མཁའ་ལ་འཐོར་བ་བཞིན་ནོ་ཞེ་ན། རླུང་ལ་གཉིས་ཏེ། འཛིན་བྱེད་དང་། འཐོར་བྱེད་ཀྱི་རླུང་ངོ་། །དང་པོ་ནི། བསྐལ་པ་ཆགས་པའི་རླུང་ལྟ་བུ་ཡིན་ལ། གཉིས་པ་ནི། འཇིགས་པའི་དུས་ཀྱི་རླུང་ལྟ་བུའོ། །འདིར་སྡུད་བྱེད་ཀྱི་རླུང་དུ་འདོད་པས་ཉེས་པ་མེད་དོ། །བཞི་པ་ལ། འབྱུང་བ་དང་། འབྱུང་འགྱུར་གཉིས། དང་པོ་ལ། འབྱུང་བ་དག་ནི་ས་ཁམས་རྣམས། །ཞེས་གསུངས་པ་ལྟར་རོ། །འབྲས་གཟུགས་ཀྱི་རྒྱུར་བསྟན་ཅིང་ས་ལ་སོགས་པ་ལས་ཀྱང་ཁྱད་པར་དུ་བྱེད་དེ། ས་ནི་རྫས་དུ་མ་འདུས་པ་ཡིན་ལ། འདི་ནི་རེག་བྱ་ཁོ་ན་ཡིན་པའི་ཕྱིར། དེས་ན་ས་དང་སའི་ཁམས་དོན་མི་གཅིག་པར་ལྟའོ། །འབྱུང་བའི་ནུས་པ་ཡོངས་སུ་གྱུར་པ་ལས་གྲུབ་པའི་ཕྱིར་འབྱུང་འགྱུར་རོ། །འོ་ན་འབྱུང་བ་རྣམས་ཀྱང་འབྱུང་འགྱུར་དུ་ཐལ། འབྱུང་བ་ལས་བྱུང་བའི་ཕྱིར། འབྱུང་བ་ལས་བྱུང་བའི་ཕྱིར་ཏེ། ཕན་ཚུན་ལྷན་ཅིག་འབྱུང་རྒྱུ་ཡིན་པའི་ཕྱིར་ཞེ་ན། འབྱུང་བ་རྣམས་ནི་རང་གི་རྟེན་འབྲེལ་གྱི་རྒྱུ་བྱས་པ་ལས་འབྱུང་གི། འབྱུང་བ་གཞན་གྱིས་ཉེར་ལེན་བྱས་པ་ལ་མི་ལྟོས་པའི་ཕྱིར་དང་། འབྱུང་རྒྱུ་ཞེས་བརྗོད་པ་ནི་ལྷན་ཅིག་བྱེད་རྐྱེན་ཙམ་དུ་ཟད་དོ། །འོ་ན་འབྱུང་བ་བཞི་ཅར་ལས་སྐྱེའམ་རེ་རེ་ལས་སྐྱེ་ཞེ་ན། མདོ་ལས། འབྱུང་བ་ཆེན་པོ་བཞི་དག་རྒྱུར་བྱས་པའོ། །ཞེས་གསུངས་པས། བཞི་ཆར་ལས་སྐྱེ་བར་འདོད་ལ། མདོ་སྡེ་པས་གོང་བུ་གཅིག་ལ་འབྱུང་བ་གང་དམིགས་པ་དེ། དེ་ལ་ཡོད་ཅེས་བརྗོད་ཅིང་། ལྷག་མ་རྣམས་ས་བོན་གྱི་ཚུལ་དུ་ཡོད་ཀྱི། མངོན་གྱུར་དུ་མེད་དོ། །མདོའི་དོན་ནི། འབྱུང་བ་གང་ཡང་རུང་བ་ཞིག་ལ་མི་འཁྲུལ་ཞེས་བརྗོད་པ་ཡིན་གྱི། བཞི་ཆར་དུས་གཅིག་ལ་ཡོད་པ་ནི་མ་ཡིན་ནོ་ཞེས་ཟེར་རོ། །བྱེ་བྲག་སྨྲ་བས། བྱ་བའི་སྒོ་ནས་ཡོད་པར་རྗེས་སུ་དཔགས་ཏེ། དཔེར་ན་ཆུ་ལ་དྲོད་ཀྱི་བྱ་བ་དང་། གྱེན་དུ་འདེགས་པ་དང་། གཅིག་ནས་གཅིག་ཏུ་གཡོ་བ་དམིགས་པའི་ཕྱིར། ལྷག་མ་གཞན་གསུམ་ཡང་ཡོད་ཅེས་འདོད་དོ། །འབྱུང་འགྱུར་ལ་དབྱེ་བ་ནི། གཟུགས་ནི་དབང་པོ་ལྔ་དང་དོན། །ལྔ་དང་རྣམ་རིག་བྱེད་མིན་ཉིད། །ཅེས་པ་ལྟར་བཟུང་ངོ་། །རྣམ་པར་རིག་བྱེད་མིན་པའི་གཟུགས་ལ། མཚན་ཉིད་དང་། སྒྲ་དོན་དང་། རྣམ་གཞག་གསུམ། དང་པོ་ནི། བསྟན་དུ་ཡང་མེད་ལ། ཐོགས་པ་ཡང་མེད་པའི་གཟུགས་སོ། །ལུང་མ་བསྟན་ནི་མ་ཡིན་ཏེ། འདི་ཀུན་སློང་ལ་རག་ལས་པ་ཡིན་ལ། ལུང་མ་བསྟན་གྱི་སེམས་ཀྱིས་སློང་བར་མི་ནུས་ལ། འདི་ཀུན་སློང་ལ་རག་ལས་པ་མ་ཡིན་ནོ། །ཀུན་སློང་གི་སེམས་འགགས་ཀྱང་ཇི་སྲིད་རང་གི་ངོ་བོ་མ་འགགས་ཀྱི་བར་དུ་རྒྱུན་ཆགས་སུ་རྗེས་སུ་འབྲེལ་བའི་ཕྱིར་དང་། ལུང་མ་བསྟན་གྱི་སེམས་ནི་སྟོབས་ཞན་པས་དེ་ལྟར་བྱེད་མི་ནུས་པའི་ཕྱིར་རོ། །གཉིས་པ་ནི། རང་གི་ཀུན་སློང་གཞན་ལ་རིག་པར་མི་བྱེད་པས་རིག་བྱེད་མ་ཡིན་པ་ཞེས་བྱའོ། །གསུམ་པ་ལ། སྐྱེ་བའི་གནས་སྐབས་དང་། འབྱུང་བའི་ཁྱད་པར་ཇི་ལྟ་བུ་ལ་སྐྱེ་བ་དང་། ཁམས་གསུམ་རྟོགས་མ་རྟོགས་ཀྱི་ཁྱད་པར་དང་། རབ་ཏུ་དབྱེ་བ་དང་། སྒྲུབ་བྱེད་ཀྱི་ཚད་མའོ། །དང་པོ་ནི། སེམས་གཡེང་བའི་གནས་སྐབས་ན་ཡོད་དེ། སོ་སོ་ཐར་པའི་སྡོམ་པ་དགེ་བའི་སེམས་ཀྱིས་ཀུན་ནས་སློང་བ་ཡིན་ལ། ཕྱིས་ཉོན་མོངས་པ་སྐྱེ་བའི་དུས་སུ། དགེ་བའི་སེམས་འགགས་ནས་མི་དགེ་བ་སྐྱེས་ཀྱང་ཡོད་པ་བཞིན་ནོ། །སེམས་མེད་པའི་གནས་སྐབས་ནའང་ཡོད་དེ། འདུ་ཤེས་མེད་པའི་སྙོམས་འཇུག་གི་གནས་སྐབས་ནའང་ཡོད་པའི་ཕྱིར། སྙོམས་འཇུག་དང་པོའི་གནས་སྐབས་ན་ཡོད་པ་ནི་བར་མའི་དགེ་བའོ། །འགོག་སྙོམས་ཀྱི་གནས་སྐབས་ན་ཡོད་པ་ནི་སོ་སོ་ཐར་པའོ། །བསམ་གཏན་དང་། ཟག་མེད་ཀྱི་སྡོམ་པ་གཉིས་ནི་མི་འབྱུང་སྟེ། དེ་གཉིས་ནི་སེམས་ཀྱི་རྗེས་འབྲང་མ་ཡིན་པའི་ཕྱིར་ཏེ། ཐ་མ་གཉིས་ནི་སེམས་རྗེས་འབྲང་། །ཞེས་པ་ལྟར་རོ། །སྙོམས་འཇུག་གི་གནས་སྐབས་མིན་ན་མི་དགེ་བ་ནི་ཡང་མེད་དོ། །གཡེང་བའི་གནས་སྐབས་ན་ཡོད་པས་རྣམ་པར་རིག་བྱེད་ལས་ཁྱད་པར་དུ་བྱའོ། །སེམས་པའི་གནས་སྐབས་ན་ཡོད་པས་སེམས་བྱུང་ལས་ཁྱད་པར་བྱས་སོ། །གཉིས་པ་ནི། དུས་གང་གི་འབྱུང་བ་དང་། ས་གང་གི་འབྱུང་བ་ལས་སྐྱེ་བ་དང་། འབྱུང་བའི་ངོ་བོ་ཇི་ལྟ་བུ་ལ་སྐྱེ་བའོ། །དང་པོ་ལ། སྐད་ཅིག་མ་དང་པོ་ནི། རང་དང་དུས་མཉམ་པ་ད་ལྟར་བའི་འབྱུང་བ་ལས་སོ། །སྐད་ཅིག་མ་གཉིས་པ་མན་ནི། དུས་གཉིས་ཀྱི་འབྱུང་བ་ལས་སྐྱེས་ཏེ། འདས་པའི་འབྱུང་བས་རྒྱུན་འཇུག་པའི་རྒྱུ་བྱེད་པའི་ཕྱིར་ཏེ། འཁོར་ལོ་འདྲིལ་བ་དང་པོའི་ལག་པའི་ཤུགས་བཞིན་ནོ། །ད་ལྟར་བའི་འབྱུང་བས་ས་འཇུག་པའི་རྒྱུ་བྱེད་པའི་ཕྱིར་ཏེ། རང་དུས་ཀྱི་རྟེན་གྱི་ས་བཞིན་ནོ། །བསམ་གཏན་དང་ཟག་མེད་ཀྱི་སྡོམ་གཟུགས་ནི། ད་ལྟར་བའི་ཟག་པ་མེད་པའི་འབྱུང་བ་ཁོ་ན་ལས་སྐྱེའོ། །གཉིས་པ་ནི། ཟག་བཅས་ཀྱི་རིག་བྱེད་མིན་པའི་གཟུགས་ནི། རང་གི་ས་པའི་འབྱུང་བ་རྒྱུར་བྱས་ནས་སྐྱེ་སྟེ། སོ་ཐར་གྱི་སྡོམ་པ་དང་སྡོམ་མིན་བར་མ་གསུམ་ནི། འདོད་པའི་འབྱུང་བ་རྒྱུར་བྱས་ནས་སྐྱེ་བའི་ཕྱིར་དང་། བསམ་གཏན་གྱི་སྡོམ་པ་བསམ་གཏན་དང་པོར་གཏོགས་པ་ནི། དང་པོའི་འབྱུང་བ་ལས་སྐྱེས་པའི་ཕྱིར། བསམ་གཏན་ལྷག་མ་གསུམ་དུ་གཏོགས་པ་ཡང་དེ་བཞིན་ནོ། །ཟག་མེད་ཀྱི་སྡོམ་གཟུགས་ནི། རྟེན་གྱི་ལུས་གང་དུ་ཡང་མ་གཏོགས་པའི་འབྱུང་བ་རྒྱུར་བྱས་པ་ཡིན་གྱི་ཁམས་གསུམ་དུ་མ་གཏོགས་པའི་ཕྱིར། གཟུགས་ད་ལྟར་བར་གཏོགས་པའི་འབྱུང་བ་ལ་བརྟེན་པར་བཞག་ཏུ་མེད་དོ། །ཅིའི་ཕྱིར་ཞེ་ན། ས་སོ་སོའི་སྲེད་པས་ཡོངས་སུ་མ་སྤྱད་པའི་ཕྱིར་རོ། །གསུམ་པ་ནི། འདོད་པ་ན་སྤྱོད་པའི་རིག་བྱེད་མ་ཡིན་པའི་རྒྱུ་མཐུན་གྱི་འབྱུང་བ་ལས་སྐྱེས་ཏེ་སེམས་ཀྱིས་ཀུན་སློང་བ་ལ་ལྟོས་པའི་ཕྱིར་ཏེ། འདིའི་འབྱུང་བ་ཡང་སེམས་ཀྱིས་བསྐྱེད་པར་བྱ་དགོས་པས་སོ། །རྣམ་སྨིན་དང་རྒྱས་བྱུང་གི་འབྱུང་བ་ནི། སེམས་ལ་མི་ལྟོས་པ་ཡིན་ནོ། །རྒྱས་པ་ལས་བྱུང་བ་མ་ཡིན་ཏེ་རྒྱས་པའི་རྒྱུ་བཞི་གང་ལ་ཡང་མི་ལྟོས་པའི་ཕྱིར། རང་གི་ཉེར་ལེན་ལ་ལྟོས་པའི་ཕྱིར་དང་། ཟས་དང་གཉིད་ལ་སོགས་པ་ཡང་། རྣམ་པར་རིག་བྱེད་མ་ཡིན་པའི་རྒྱུ་མ་ཡིན་པའི་ཕྱིར། རྣམ་སྨིན་སྐྱེས་ཀྱི་འབྱུང་བ་ལས་སྐྱེས་པ་ཡང་མ་ཡིན་ཏེ། རྣམ་སྨིན་སྐྱེས་ཀྱི་འབྱུང་བ་སེམས་ལ་མི་ལྟོས་པའི་ཕྱིར། འབྱུང་བ་ཡང་ཟིན་པའི་འབྱུང་བ་ཁོ་ན་ཡིན་པར་རིག་པར་བྱའོ། །རེ་རེ་ཡང་འབྱུང་བའི་ཚོགས་པ་སོ་སོ་ལས་སྐྱེ་བ་ཡིན་ཏེ། སྤོང་བདུན་རེ་རེ་ཡང་འབྱུང་བ་བཞི་ཚན་རེ་རེ་རྒྱུར་བྱས་པ་ལས་སྐྱེས་པའི་ཕྱིར། བསམ་གཏན་དང་ཟག་མེད་ཀྱི་སྡོམ་གཟུགས་ནི། མ་ཟིན་པའི་འབྱུང་བ་ལས་སྐྱེས་ཏེ། མཉམ་གཞག་གི་དབང་གིས་སེམས་ཀྱི་རྗེས་འཇུག་གི་འབྱུང་བ་ལས་སྐྱེ་ལ། དེའི་དབང་གིས་སྐྱེས་པའི་ཕྱིར། རྒྱས་པ་ལས་བྱུང་བ་ཡིན་ཏེ། རང་གི་ཉེར་ལེན་གྱི་རྒྱུ་ལས་བྱུང་བའི་ཕྱིར། འདིའི་སྤོང་བདུན་ཐམས་